সক্রিয় রাজনীতিতে নেমে পড়ার ইঙ্গিত দিলেন জওহরলাল নেহরু বিশ্ববিদ্যালয়ের (জেএনইউ) ছাত্রনেতা কানহাইয়া কুমার। 
পশ্চিমবঙ্গ এবং কেরলে আসন্ন বিধানসভা নির্বাচনে বামেরা যে তাঁকে প্রচারে নামাতে চায়, আজ তা জানিয়ে দেন সিপিএমের সাধারণ সম্পাদক তথা জেএনইউয়ের প্রাক্তনী সীতারাম ইয়েচুরি। তিনি বলেন, ‘‘কানহাইয়া-সহ বামেদের সমর্থক সব পড়ুয়াকেই প্রচারে দেখা যাবে।’’ 
এবিপি নিউজকে দেওয়া সাক্ষাৎকারে সে প্রসঙ্গে কানহাইয়া জানান, নির্বাচনী প্রচারে যেতে তাঁর আপত্তি নেই। তবে এ বিষয়ে জেএনইউয়ের ছাত্রসংসদের অনুমতি প্রয়োজন। তাঁর কথায়, ‘‘পশ্চিমবঙ্গ, পঞ্জাব এবং উত্তরপ্রদেশে বিধানসভা ভোট প্রসঙ্গে আমি স্পষ্ট করে দিতে চাই, যে পড়ুয়ারা আমাকে ভোট দিয়ে সংসদের সভাপতি নির্বাচিত করেছেন, তাঁদের অনুমতি পেলেই আমি প্রচারে যাব।’’ প্রসঙ্গত, পশ্চিমবঙ্গে ভোট শুরু ৪ এপ্রিল। বাকি দু’টি রাজ্যে ভোট আগামী বছরে।




যখন খাই, এমনই খাই! বলেছিলেন ছাত্রনেতা
নিজস্ব প্রতিবেদন, ৪ মার্চ: তিনি যে রক্তে আগুন ধরিয়ে দেওয়া বক্তৃতা দিতে পারেন, তা গতকাল জেনেছে দেশবাসী। ‘অল ইন্ডিয়া স্টুডেন্টস ফেডারেশনে’র (এআইএসএফ) সতীর্থেরা তা আগেই জানতেন। 
			তবে জওহরলাল নেহরু বিশ্ববিদ্যালয়ের (জেএনইউ) ছাত্র সংসদের নবনির্বাচিত সভাপতি কানহাইয়া কুমার যে খেতে ভালবাসেন, তা অনেকেরই জানা ছিল না। তাই কলকাতায় এক রাতে তাঁর মাংস খাওয়ার বহর দেখে এআইএসএফের রাজ্য সম্পাদক শুভম বন্দ্যোপাধ্যায় বলেই ফেলেছিলেন, ‘‘আরে, আপনি তো দারুণ খাদ্যরসিক!’’ কানহাইয়ার জবাব ছিল, ‘‘টানা দু’তিনদিন না খেয়েও কাটাতে পারি। কিন্তু যখন খাই— এমনই পেটপুরে খাই!’’
			ছাত্র সংসদ নির্বাচনে জেতার পরেই দলীয় অনুষ্ঠানে যোগ দিতে গত ডিসেম্বরে তিনদিনের জন্য কলকাতায় এসেছিলেন কানহাইয়া। ছিলেন শুভমের বাড়িতে। সে প্রসঙ্গে শুভম আজ ‘এবেলা’কে বলেন, ‘‘ও সুবক্তা তো বটেই। ভাল সংগঠকও। যে কোনও পরিস্থিতি সামাল দিতে পারে। সেবার আমরা গাড়িতে বকখালি যাচ্ছিলাম। শুনশান রাস্তায় গাড়ির টায়ার পাংচার হয়ে যায়। আমরা বেশ ঘাবড়েই গিয়েছিলাম। হঠাৎ দেখি, কানহাইয়া কোথা থেকে মোটা লাঠি জোগাড় করে টায়ার পাল্টাতে শুরু করে দিয়েছে।’’
			কানহাইয়ার ছোট ভাই প্রিন্স অবশ্য জানাচ্ছেন, দাদা ছোটবেলা থেকেই ধীরস্থির এবং ‘তার্কিক’। বিহারের বিহাট গ্রামের প্রাইমারি স্কুলের পর বরৌনীর আর কে সি হাইস্কুলে পঞ্চম শ্রেণিতে ভর্তি হয়েছিল ছোট্ট কানহাইয়া। তখন থেকেই বিতর্ক প্রতিযোগিতায় নিয়মিত প্রতিযোগী। পাশাপাশি চলত নাটকে অভিনয়। পরে যুক্ত হন ‘ইন্ডিয়ান পিপল্‌স থিয়েটার অ্যাসোসিয়েশনে’র সঙ্গে। মোকামার রাম রতন সিংহ কলেজ থেকে দ্বাদশ শ্রেণি উত্তীর্ণ কানহাইয়া পটনার কলেজ অফ কমার্সের স্নাতক। স্নাতকোত্তর পর্ব নালন্দা মুক্ত বিশ্ববিদ্যালয়ে। কলেজে থাকাকালীন এআইএসএফের ইউনিট সেক্রেটারি হয়েছিলেন কানহাইয়া। ২০১১ সাল থেকে জেএনইউয়ে এম ফিলের সূত্রে। সেনেগাল নিয়ে এম ফিলের পর বর্তমানে গবেষণা করেন বর্ণবৈষম্য-উত্তর দক্ষিণ আফ্রিকার পরিস্থিতি বিষয়ে। 
			বামপন্থী আদর্শে অনুপ্রাণিত পরিবারের ছেলে কানহাইয়ার আদর্শ ভীমরাও অম্বেডকরও। শুভম জানালেন, তাঁর বন্ধুনেতাটি উর্দু শের-শায়রি পড়তে খুব ভালবাসেন। সহপাঠীরা জানাচ্ছেন, সুবক্তা হওয়ায় পড়ুয়াদের মধ্যে জনপ্রিয় হতে কানহাইয়ার বেশি সময় লাগেনি। গত বছর ছাত্র নির্বাচনের আগে একটি বক্তৃতার দাপটেই বিপুল জনসমর্থন আদায় করে নিয়েছিলেন তিনি। আইসা, এবিভিপি, এসএফআইয়ের মতো সংগঠনকে হারিয়ে হন ছাত্র সংসদের সভাপতি! আর গতকাল তাঁর বক্তৃতা শোনার পর একজন টুইট করেন, ‘ইউটিউবে কানহাইয়া সার্চ করলে এখন প্রথমে কানহাইয়ার বক্তৃতাই পাওয়া যাচ্ছে। কৃষ্ণভজনার গান নয়’! 
			হ্যাঁ, গান-ও! একজন সাংবাদিক তো লিখেই দিয়েছেন, ‘কানহাইয়া: আজাদিকে যিনি জাতীয় সংগীত করে দিয়েছেন’!





কানহাইয়া নিজেই জানিয়েছেন, গতবছর বিহারে বিধানসভা ভোটের প্রচারেও তাঁর সক্রিয় ভূমিকা ছিল। তবে তা নাকি ‘ব্যক্তিগত’ সম্পর্কের তাগিদে! কানহাইয়ার কথায়, ‘‘আমার কেন্দ্রের সিপিআই প্রার্থীর জন্য প্রচার করেছিলাম। ওঁর সততাই আমাকে প্রভাবিত করেছিল। ব্যক্তিগতভাবেই ওই প্রচারে সামিল হয়েছিলাম।’’ কানহাইয়া সিপিআইয়ের ছাত্রসংগঠন ‘অল ইন্ডিয়া স্টুডেন্টস ফেডারেশনে’রই (এআইএসএফ) সদস্য। তাঁকে যে পশ্চিমবঙ্গ এবং কেরলের ভোটপ্রচারে দেখা যেতে পারে, সে ইঙ্গিত দেন সিপিআই নেতা ডি রাজাও। এ প্রসঙ্গে রাজ্যের মুখ্যমন্ত্রী মমতা বন্দ্যোপাধ্যায়ের মন্তব্য, ‘‘যিনিই প্রচারে আসুন, তৃণমূলের জিততে কোনও সমস্যা হবে না।’’ 
গতরাতে জেএনইউ ক্যাম্পাসে কানহাইয়ার দীর্ঘ বক্তৃতার পরই বিভিন্ন মহলে আলোচনা শুরু হয়েছিল যে প্রধানমন্ত্রী নরেন্দ্র মোদীকে প্রতিদ্বন্দ্বিতায় ফেলে দেওয়ার মতো নবীন নেতা ভারত পেয়ে গিয়েছে। সংসদীয় মন্ত্রী তথা বিজেপি’র বর্ষীয়ান নেতা বেঙ্কাইয়া নায়ডু আজ সকালে বলেন, ‘‘জেল থেকে ছাড়া পেয়েই উনি মুফতে প্রচার পাচ্ছেন। রাজনীতি করতে চাইলে পড়াশোনা ছেড়ে পছন্দের দলে নাম লেখান।’’ তারপরেই কানহাইয়া প্রসঙ্গে একগুচ্ছ টুইট করেন কেন্দ্রীয় মন্ত্রী বাবুল সুপ্রিয়। একটিতে লেখেন, ‘আমি প্রথমে ভারতীয়, তারপরে সংগীতশিল্পী এবং তারও পরে রাজনীতিক। কানহাইয়াকে ওঁর পছন্দের চ্যানেলে বা সাংবাদিকের সামনে বিতর্কে আহ্বান করছি’। দিল্লির মুখ্যমন্ত্রী অরবিন্দ কেজরীবাল আবার কানহাইয়ার ‘আজাদি’ স্লোগানে ভর করে মোদীকে চ্যালেঞ্জ জানান।
আজ বিকেলে জেএনইউয়ে আয়োজিত সাংবাদিক বৈঠকে অবশ্য সক্রিয় রাজনীতি নিয়ে ‘অনীহা’ই প্রকাশ করেছিলেন কানহাইয়া। আফজল গুরুর পরিবর্তে রোহিত ভেমুলাকে নিজের আদর্শ খাড়া করে বলেছিলেন, ‘‘আমি বিদ্যার্থী। রাজনীতির মূলস্রোতে যাওয়ার কথা ভাবছি না। (সামাজিক সমস্যা) নিয়ে ছাত্র হিসাবে প্রশ্ন করতে এবং ভাবী শিক্ষক হিসাবে উত্তর দিতে চাইছি।’’ যদিও একটি ইংরেজি চ্যানেলে সম্প্রচারিত একান্ত সাক্ষাৎকারে বলেছিলেন, ‘‘সক্রিয় রাজনীতিতে যাব কি না, তা আমার একার ইচ্ছার উপরে নির্ভর করে না। গণতান্ত্রিক প্রক্রিয়ার নিজস্ব কিছু চাহিদা থাকে এবং সেগুলিকে সম্মান জানাতেই হয়।’’
 




সংলাপ কুমার
করদাতাদের আশ্বস্ত করতে চাই। জেএনইউয়ের পড়ুয়ারা দেশবিরোধী হতেই পারেন না।
			আফজল গুরু নয়। রোহিতই আদর্শ।
			দেশের সংবিধান মেনে চলি, চলব।
			সংবিধান ভিডিও নয় যে কারচুপি করা যাবে।
			২২ দিন জেলে থেকে একটু ইডিয়ট হয়ে গিয়েছি। থ্রি ইডিয়ট্স ছবির সংলাপ মনে পড়ে, ‘বাচ্চা, তুই ভিতরেই থাক। বাইরে এলেই যত গন্ডগোল!’